"ประสิทธิ์" นั่งเก้าอี้ประธาน กทช. คนใหม่
&#8220;ประสิทธิ์&#8221; นั่งเก้าอี้ประธานกทช.ใหม่ พร้อมเดินเครื่อง 3จีเต็มสูบหลังกฤษฎีกาส่งสัญญาณให้ เดินหน้าได้
9 มี.ค. 2553

“ประสิทธิ์” นั่งเก้าอี้ประธานกทช.ใหม่ พร้อมเดินเครื่อง 3จีเต็มสูบหลังกฤษฎีกาส่งสัญญาณให้ เดินหน้าได้ 
นายสุชาติ สุชาติเวชภูมิ รักษาการประธานคณะกรรมการกิจการโทรคมนาคมแห่งชาติ (กทช.) เปิดเผยว่า ที่ประชุมกทช. มีมติเห็นพ้องเลือกนายประสิทธิ์ ประพิณมงคลการ ดำรงตำแหน่งประธาน กทช.คนใหม่ ซึ่งทางสำนักงาน กทช. ได้ส่งหนังสือถึงสำนักเลขาธิการรัฐมนตรีให้รับทราบ เพื่อนำโปรดเกล้าฯแต่งตั้งประธานกทช.อย่างเป็นทางการ
ปัจจุบันกรรมการ กทช. 7 คน ประกอบด้วย นายประสิทธิ์ ประพิณมงคลการ, นายสุชาติ สุชาติเวชภูมิ, นายสุธรรม  อยู่ในธรรม, พ.อ.นที ศุกลรัตน์,  นายบัณฑูร สุภัควณิช, นายสุรนันท์ วงศ์วิทยกำจร,  และนายพนา ทองมีอาคม
สำหรับการสรรหาเลขาธิการ กทช. เพื่อทำหน้าที่แทนนายสุรนันท์ ที่มาดำรงตำแหน่งเป็น กทช. นั้น.มี 2 วิธี คือ เปิดให้มีการคัดเลือกสรรหาใหม่ หรือ เลือกผู้ที่เหมาะสมมาทำหน้าที่ได้ทันที ซึ่งขึ้นอยู่กับมติที่ประชุมของกทช.ว่าจะใช้วิธีการใด และคาดว่าจะดำเนินการสรรหาเลขาธิการเสร็จได้หลังจากโปรดเกล้าฯ แต่งตั้งประธานกทช.อย่างเป็นทางการแล้ว 
ด้านนายฐากร ตัณฑสิทธิ์ รักษาการเลขาธิการกทช. กล่าวว่า เมื่อวันที่ 8 มี.ค.ที่ผ่านมา สำนักงานคณะกรรมการกฤษฎีกาได้มีหนังสือตอบกลับมายังกทช.เกี่ยวกับอำนาจในการดำเนินการเปิดประมูลใบอนุญาต (ไลเซ่นส์) 3จีบนคลื่นความถี่ 2.1 กิกะเฮริตช์ และให้ความเห็นว่า เมื่อกทช.ชุดใหม่ครบองค์ประชุมแล้ว มีอำนาจในการดำเนินการได้ทันที ซึ่งการจะเปิดประมูล 3จีนั้น ให้ขึ้นอยู่กับดลุยพินิจของกทช.
ทั้งนี้ สำนักกทช.จะนำเรื่องดังกล่าวเสนอเข้าที่ประชุมกทช.ในวันนี้ (10 มี.ค.) นอกจากนี้ ยังมีการพิจารณาเกี่ยวกับประเด็นที่ศาลฎีกา แผนกคดีอาญาของผู้ดำรงตำแหน่งทางการเมือง ที่พิพากษาในคดียึดทรัพย์4.6 หมื่น ล้านบาท ด้วย โดยกทช.จะเข้าไปตรวจสอบประเด็นที่กทช.มีอำนาจและเกี่ยวกับอุตสาหกรรมโทรคมนาคม แต่จะไม่เข้าไปก้าวล่วงในส่วนของสัญญาสัมปทานที่เอกชนทำไว้กับบริษัท ทีโอที เพราะถือว่าเป็นเรื่องที่เกิดก่อนกทช.
นายฐากร กล่าวว่า หลังโปรดเกล้านายประสิทธิ์ เป็นประธานกทช.อย่างเป็นทางการแล้ว กทช.จะจัดทำร่างประกาศหนังสือเชิญชวน และกำหนดกรอบเวลาในการประมูล 3จี ซึ่งสำนักงานกทช.จะเร่งดำเนินงานให้แล้วเสร็จโดยเร็วที่สุด เนื่องจากมั่นใจว่าขั้นตอน และวิธีการดำเนินงานที่ผ่านมาได้ถูกต้องตามกฏหมาย